Israel abrabɔ ne n’adwene kεseε a εnam so ama watumi de Stayplain Social Media App abεtɔ dwa no yε nkuranhyεsεm ma mmabunu nyinaa, ne titire ne Ghana mmabunu.
Israel Acheampong yε Ghanani a ɔfiri Adansi Medoma a εwɔ Asante Mantam mu. Ͻfirii ne sukuu ase wɔ Meduma R/C Primary School, εno akyi no ɔtoaa so kɔɔ Meduma D/A Nteteε Sukuu. N’adesua no anso hɔ ara, ɔkɔɔ ne Ntoasoɔ sukuu wɔ “Seventh-Day Adventist Secondary School” a dodoɔ no ara nim no sε SDASS, na ɔwiee wɔ hɔ afe 2014.
Deε na Israel awofoɔ, Owura K. Assiamah ne H. Donkor a wɔyε akuafoɔ no hwehwε afiri wɔn ba yi hɔ pa ara ne sε anka ɔbεnyini na wabεyε sika ho dwumayεni a yεka no borɔfo mu sε “accountant” anaa ɔsɔfoɔ, nanso na botaeε foforɔ koraa na εsi Isreal ani so. Na ne pε pa ara ne sε ɔbεyε abεεfo mfidie ho adwuma, mmom εnam pε a na ɔpε sε ɔyε n’awofoɔ akoma so adeε ma wɔn nti, Israel toaa n’adesua so wɔ “University for Development Studies” a dodoɔ no ara nim no sε UDS. N’adesua mu wɔ UDS hɔ no na ɔdenyaa Bachelor of Science in Accounting ho abɔdin.
Mmerε a ɔda so ara yε osuani wɔ UDS Wa campus, gyinaberε baako no na ɔnyaa Stayplain ho daeεso. Ne mfεfoɔ ne nnamfoɔ bebree dii ne daeso yi ho fεw na wɔammu no ade pa biara, nanso Israel amma n’abam ammu, ɔkɔɔ so maa ne mpaeε mu yεε den, wanhinhim, na ɔyεε ne daeso no ho adwumaden nso.
Anigyesεm ne sε abammuo no nyinaa akyi Israel brε anyε kwa. Ͻpεnimaa da a εtɔ so du mmienu wɔ afe 2021 mu no, wɔpaa Stayplain App ho ntoma wɔ Kumasi maa wiase nyinaa hunuiε. Edin Stayplain a εda so no kura nteaseε kεseε bi a εsom bo yie ma Israel. Ne nkyerεaseε ara ne abrɔfo nsεmfua “Stay” ne “Plain”a yεka mmienu yi bɔm a εkyerε sε gyina pintinn. Wei yε nsεm a na Israel ka kyerε ne ho berε a na nnamfoɔ retweetwee no no, sε ɔbεbɔ ne ho mmɔden ayε adwumaden wɔ atweetwee no nyinaa mu sεdeε ne daeεso bεba mu.
STAYPLAIN
Ahyεaseε no deε, na Stayplain dwuma a εdi ara ne sε εbεka nnipa a wɔwɔ wiase afanaa nyinaa abɔ mu wɔ nkitahodie kwan so, na wɔakyε adwene anaa ama kwan ama obiara tumi akyerε n’adwene. Mmom mmerε rekɔ anim no Israel de dwumadie ahodoɔ pii abεkeka ho seesei a εma no da nso firi “app” ahodoɔ ho.
1. Stayplain wɔ ne fa bi a yεtumi fa so de to nsa frε afoforɔ sε wɔmmεka yεn ho wɔ hɔ.
2. Afei εtumi hwε ma ankorεankorε bi hunu afoforɔ a wɔne ne nsusuiε anaa n’adwenekyerε bi yε pε ma wɔtumi hyε nkitahodie ase.
3. Stayplain sane wɔ fa bi a εma kwan ma obi tumi de nnwom a ɔpε anaa εyε ne dε to hɔ, bɔ ho dawuro anaa ɔtumi nso tie dwom a εyε no dε wɔ hɔ.
4. Ɛsane ma kwan ma obi tumi de mfoni anaa viidio bi to hɔ.
5. Stayplain ma kwan ma obiara tumi hyehyε nhyiamudie wɔ so, wei nti nkurɔfokuo bi tumi hyia wɔ hɔ dwennwene wɔn adwuma, apontoɔ, anaa adesua bi ho.
6. Ɛwɔ asεmmisa fa bi a εgye nsεmmisa ahodoɔ de ho mmuaeε to dwa. Ɛno nti osuani tumi kɔ hɔ bisa nsεm fa ne fie dwumadie bi ho ma Stayplain boa no wɔ εho anoyie mu.
7. Ɛsane wɔ nhwehwεmu fa bi a obi tumi kɔ hɔ kɔyε nhwehwεmu dwumadie bi wɔ hɔ.
8. Ɛwɔ ne fa bi a wɔfrε no ‘Yεnni dwa’ wɔ so a εma nnwumakuo ahodoɔ hunu wɔn ho ma wɔtumi di adwuma ho nkɔmmɔ, εsane ma kwan ma wɔn a wɔrepε adwuma no kyerε adwuma bi a wɔrepε, na εnam εno so nso ma wɔn a wɔrepε adwumayεfoɔ no nso tumi nya adwumayεfoɔ ma wɔn nnwuma.
9. Ɛsane ma kwan ma obi kasa de ne nsεm gu hɔ wɔ berε a εnhia sε ɔtwerε biribiara to hɔ.
10. Ɛnam εno nso so ma ɔmanfoɔ tumi yε nsiesie wɔ atwerε ahodoɔ a εwɔ hɔ dada mu, na εnam εno so ma wɔtumi da wɔn nimdeε adi. Saa ara nso na afoforɔ tumi de wɔn atwerε ahodoɔ to hɔ de da nimdeε bi a wɔwɔ adi.
11. Sεdeε Google tumi twa asase mfoni ma yεhunu beaeε bi a yεrekɔ kwan yie no, Stayplain nso tumi di saa dwuma no ara ma obi tumi hunu kwan bi a ɔnam so yie.
12. Deε εyε anigyesεm kεse wɔ ho ne sε, saa ‘app’ yi nhwehwε deta kεseε biara ansa na obi atumi abue adi ne dwuma bi wɔ hɔ. Deε wohia ara ne sε wobεnya deta 1 mεgabaete pε.
Seesei, Stayplain wɔ ‘Google Playstore’ anaa ‘Apple Store’ a obiara a ɔpε sε ɔnya bi wɔ ne foono so no bεtumi akɔ hɔ akɔtwe bi. Ghanafoɔ bebree ne nnipa binom a wɔwɔ aman afoforɔ so na agye Stayplain atom a εno nti wɔwowɔ bi wɔ wɔn foono so a wɔdi dwuma ahodoɔ wɔ hɔ. Ebinom da wɔn adom akyεdeε ahodoɔ adi sane yε nneεma afoforɔ wɔ hɔ.
Israel daeεso a na afoforɔ nim sε εrentumi mma mu da no, ɔnam adwumaden, mpaebɔ ne nkoden so ama no aba mu εnnε. N’abrabɔ yi yε nkuranhyε ma mmabunu nyinaa. Ɛmfa ho ne sεdeε nipa bεbu w’abam anaa wɔbεtweetwee wo afa biara no, kɔ so ara ma w’ani nsi wo daeεso anaa wo botaeε no so, na kae sε mpaebɔ, nkoden, animia ne ntɔkɔsoɔ wie nkonimdie.
